ព័ត៌មាន​អន្តរជាតិ​សង្ខេប - ១២ ​កក្កដា (ថ្មី)
នេះ​ជា​សេចក្តី​សង្ខេប​ព័ត៌មាន​អន្តរជាតិ​សំខាន់ៗ​ពី​វីអូអេ​ខ្មែរ ​ប្រចាំ​ថ្ងៃ​អង្គារ​ទី​១២​ខែ​កក្កដា​ឆ្នាំ​២០១១។
មេបញ្ជាការយោធាថ្នាក់ខ្ពស់របស់សហរដ្ឋអាមេរិកទស្សនាមូលដ្ឋានយោធាចិននៅតំបន់ឆ្នេរសមុទ្រខាងកើតរបស់ប្រទេសចិននៅថ្ងៃអង្គារនេះ ជាថ្ងៃទីបីនៃទស្សនកិច្ចថ្នាក់ខ្ពស់ ក្នុងគោលបំណងធ្វើឲ្យប្រសើរដល់សហប្រតិបត្ដិការយោធារវាងប្រទេសទាំងពីរ។ ៖ ប្អូនប្រុសឪពុកជាមួយម្តាយទីទៃរបស់ប្រធានាធិបតីអាហ្វហ្គានីស្ថាន Hamid Karzai បានត្រូវគេបាញ់សម្លាប់នៅផ្ទះរបស់លោក ក្នុងខេត្ដភាគខាងត្បូងកាន់ដាហារ។ ប្រទេសបារាំងឲ្យដឹងថាខ្លួននិងដកកងទ័ពបារាំងចេញពីអាហ្វហ្គានីស្ថានចំនួន១ភាគ៤នៃកងកម្លាំងបារាំងនៅចុងឆ្នាំ២០១២។ សហរដ្ឋអាមេរិកនិយាយថាប្រធានាធិបតីនៃប្រទេសស៊ីរី Bashar Al Assad បាត់បង់ភាពស្របច្បាប់ ខណៈដែលប្រទេសបារាំងវិញបានអំពាវនាវសារជាថ្មីដល់ក្រុមប្រឹក្សាសន្ដិសុខអ.ស.ប. ឲ្យចាត់វិធានការ ដោះស្រាយបញ្ហាវិបត្ដិមិនឈប់ឈរនៅក្នុងប្រទេសនោះ។ សហរដ្ឋអាមេរិកនិយាយថាខ្លួនតៀមដើម្បីគាំទ្រកិច្ចប្រឹងប្រែងសម្រុះសម្រួលរបស់ប្រទេសរុស្ស៊ីនៅក្នុងរឿងលីប៊ី ខណៈដែលបារាំងបញ្ចេញសញ្ញានៃការខកចិត្ដចំពោះកង្វះនៃការជឿនលឿនទៅមុខក្នុងការដោះស្រាយវិបត្តិនយោបាយនៅលីប៊ី។ អតីតប្រធានាធិបតីបាគីស្ថាន Pervez Musharaf ថ្លែងថា លោកសោកស្ដាយចំពោះសេចក្ដីសម្រេចចិត្ដរបស់សហរដ្ឋអាមេរិក ដែលបញ្ឈប់ជំនួយយោធា៨០០លានដុល្លារទៅឲ្យយោធាប៉ាគីស្ថាន។ មន្ដ្រីសហរដ្ឋអាមេរិកនិយាយថាក្រុមអ្នកការទូតថ្នាក់ខ្ពស់អន្ដរជាតិបានបរាជ័យក្នុងការឈោងយកកិច្ចព្រមព្រៀងអំពីមធ្យោបាយធ្វើកិច្ចចរចាសន្ដិភាពរវាងអ៊ីស្រាអែលនិងប៉ាឡេស្ទីនមានដំណើរការឡើងវិញ។ មន្ដ្រីបាគីស្ថាននិយាយថា ការវាយប្រហាររបស់យន្ដហោះគ្មានមនុស្សបើកមួយគ្រឿងរបស់សហរដ្ឋអាមេរិកទៅលើតំបន់ឦសានប្រទេសប៉ាគីស្ថានបានសម្លាប់ជនសកម្មប្រយុទ្ធយ៉ាងតិច៥នាក់។ ការស្ទង់មតិថ្មីមូយបង្ហាញឲ្យឃើញថា ការគាំទ្រមកលើរដ្ឋាភិបាលជប៉ុនបានធ្លាក់ដល់កម្រិតទាបបំផុតចាប់តាំងពីនាយករដ្ឋមន្ដ្រី ណាអូតូ ខាន បានឡើងកាន់អំណាចកាលពីពីរឆ្នាំមុន។ ស្ថាបនិកអង្គការ Wikileaks លោកJulian Assange បានចូលទៅបង្ហាញខ្លួននៅមុខតុលាការឧទ្ធរណ៍នៅថ្ងៃអង្គារនេះ ដើម្បីប្រឆាំងនឹងបត្យាប័នបញ្ជូនលោកពីប្រទេសអង់គ្លេសទៅកាន់ប្រទេស ស៊ុយអែត ដែលចង់សួរលោកអំពីរឿងរំលោភផ្លូវភេទ។ ប្រទេសស៊ូដង់ខាងត្បូងដែលទើបទទួលឯករាជ្យកាលពីពេលថ្មីៗនេះបាននិយាយថាខ្លួននឹងដាក់ឱ្យប្រើរូបិយប័ណ្ណរបស់ផងខ្លួនផ្ទាល់នៅសប្តាហ៍ក្រោយដែលជាជំហានថ្មីបំផុតឆ្ពោះទៅកាន់ការបង្កើតប្រទេសជាតិថ្មីមួយ។ អ្នកបំផ្ទុះគ្រាប់បែកអត្តឃាតម្នាក់បានសម្លាប់មនុស្ស៧នាក់នៅក្នុងការប្រជុំមហាជននយោបាយមួយក្នុងផ្នែកពាយ័ព្យនៃប្រទេសប៉ាគិស្ថាន។ ប្រទេសប៉ាគិស្ថាននិយាយថាសេចក្តីសម្រេចចិត្តរបស់ស.រ.អ.ក្នុងការព្យួរជំនួយយោធា៨រយលានដុល្លារដល់ប្រទេសនេះនឹងគ្មានផលប៉ះពាល់ដល់កិច្ចប្រតិបត្តិការរបស់ខ្លួនប្រឆាំងនឹងពួកជនសកម្មប្រយុទ្ធអ៊ីស្លាមនិយមទេ។ កាលពីថ្ងៃច័ន្ទហ្វូងប្រជាពលរដ្ឋស៊ីរីដែលស្មោះត្រង់នឹងប្រធានាធិបតី Bashar al-Assad បានចូលក្នុងបរិវេណនៃស្ថានទូតស.រ.អ.ក្នុងក្រុងដាម៉ាស់ហើយបានបណ្តាលឱ្យមានការខូចខាត។ លោករដ្ឋមន្ត្រីក្រសួងការពារប្រទេសស.រ.អ. Leon Panetta បានមានប្រសាសន៍ថាកងកម្លាំងស.រ.អ.នៅក្នុងប្រទេសអ៊ីរ៉ាក់ធ្វើសកម្មភាពជាឯកតោភាគីប្រឆាំងនឹងពួកជនសកម្មប្រយុទ្ធ Shi’ite ដែលលោកនិយាយថាបានប្រើប្រាស់អាវុធផ្តល់ឱ្យដោយអ៊ីរ៉ង់ដើម្បីធ្វើការវាយប្រហារដ៏ប្រល័យទៅលើក្រុមទាហានអាមេរិកាំង។ ប្រទេសបារាំងនិយាយថាខ្លួនមានការទាក់ទងដោយប្រយោលជាមួយមេដឹកនាំលីប៊ី Moammar Gadhafi ក៏ប៉ុន្តែ «គ្មានកិច្ចចរចាដោយផ្ទាល់» ជាមួយរដ្ឋាភិបាលគាត់ទេ។ លោកប្រធានាធិបតីស.រ.អ. បារ៉ាក់ អូបាម៉ា បានមានប្រសាសន៍ថាដល់ពេលវេលាហើយត្រូវទុកនយោបាយដោយទ្បែកហើយធ្វើឱ្យមានកិច្ចព្រមព្រៀងមួយជាមួយគណបក្សទាំងពីរក្នុងសភាដែលនឹងអនុញ្ញាតឱ្យស.រ.អ. ខ្ចីប្រាក់តទៅទៀតនៅពេលដែលកាត់បន្ថយឱនភាពនិងបំណុលរបស់រដ្ឋាភិបាល។